Bereck Imola

**A PIROS AMŐBA FOGSÁGÁBAN**

egyfelvonásos

LAJOS BÁCSI

KARCSI BÁCSI

IRÉNKE NÉNI

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Szín: Idősek otthona*

LAJOS Jó reggelt! Mi a reggeli? Remélem, nem tejbegríz, mert végre meglett az alsó fogsorom.

KARCSI Inkább jó napot, ez már a legnagyobb jóindulattal sem hívható reggelnek! Hogyhogy csak most kerül elő? Egy rendes nyugdíjasnak fél ötkor kinyílik a csipája. Én már hatkor megkávéztam, elszívtam két szál cigit, és sikeresen voltam trónolni.

LAJOS Kíméljen meg a részletektől! Én nem nyugdíjas vagyok, hanem művész. A művészek pedig sosem mennek nyugdíjba. Tudom, hogy magának hiába magyarázom, miről van szó, amikor még a Maslow piramis harmadik szintjén tévézik.

KARCSI Azt hittem, hogy a művészek sosem mennek vécére. Biztosíthatom, hogy maga is csak büdöset szarik.

LAJOS Ilyesmiről nem beszélünk úri társaságban.

KARCSI Ha ennyire oda van magától, itt az alkalom, és mutassa meg, mire megy a nagy művészkedéssel. Azt fesse meg, hogy magunkra lettünk hagyva a karanténban! Egyszerű, csak feldob néhány fekete pöttyöt a vászon közepére, és köré rajzol egy nagy, vastag, piros amőbaformát. Fogadok, többet ér majd, mint a többi elvont mázolmánya.

LAJOS Megfestem magának rendelésre, úgyis van egy kis üresjárat. De miért lettünk volna magunkra hagyva? Mindenki hazament a családjához, aki tudott vagy, akinek volt hova. Így van ez rendjén, ne legyünk egymás hegyén-hátán, amikor ekkora járvány van! Ne izguljon, amikor visszajönnek, újra együtt nyomhatják a bingót vagy a végtelenül izgalmas csapd le csacsit.

KARCSI Sakkozni szoktunk, de az biztos túl bonyolult magának.

LAJOS Megnyugtatom, tudok játszani, de én géppel szoktam, az nem beszél közben sületlenségeket. Jut eszembe! Mit is mondott, magunkra hagytak?

KARCSI Látott ma már egyetlen fehérruhás nővérkét vagy ápolót?

LAJOS Nem, de nem meglepő, ezzel az ócska szemüveggel. *(leveszi, törölgeti a szigetelő szalaggal összefogott szemüveget*)

KARCSI *(oda sem figyel, tévét bámulja)* Ne csiszatolja azt a vacakot, kivételesen nem a látásával van a baj.

LAJOS Akkor mi a gond? Átaludtam a reggelit? Lehet sok volt az altató, és Sacika nem tudott időben felrázni.

KARCSI Tájékoztatásul: reggel kilenc van. Sacikát ma még nem láttuk, és a többieket se. Nem jöttek be. Ahogy elnézem, holnap sem jönnek.

LAJOS Miért ne jönnének?

KARCSI Nyugtasson meg, hogy ha nem is látja a híradót azzal az összetákolt szemüveggel, azt még hallja, hogy mit mondanak benne!

LAJOS Persze, hogy hallom. De mit kellett volna hallanom?

KARCSI Hogy kijárási tilalom van.

LAJOS Hallottam. És? Nem készülök sehová. Reggelizni szeretnék!

IRÉNKE *(bejön)* Kész a tejbegríz!

LAJOS Annyira vágytam valami emberire. Úgy volt, hogy ma fordul a menü, még a fogaimat is megkerestem. Miért tejbegríz? És főleg, miért kakaóval? Irénke, tudok rágni!

IRÉNKE Én meg tudok olvasni. Legalábbis szemüvegben. Láttam, hogy a mai menü omlett, de nem találtam hagymát.

LAJOS Minek a hagyma? Francia omlett kellett volna, nem hagymás rántotta. Ég és föld! A tejbegríz óvodásoknak való.

KARCSI Akkor nem aggódnék, szerintem aktuális!

IRÉNKE Magamnak főztem, de voltam olyan kedves, elbűvölő és nagyvonalú, hogy magukra is gondoltam.

LAJOS Ne haragudjon, Irénke Drága. Igazán hálás vagyok a tejbepapiért. De miért maga készítette?

IRÉNKE Mert nincs személyzet.

LAJOS Neee!

KARCSI De lassan esett le! Mi lesz most magával, művész úr?

LAJOS Mi lenne? Reménykedem, hogy akad legalább egy kis fahéj a tejbegrízre. Holnap is jó lesz a francia omlett.

KARCSI Pedig ahogy elnézem, Irénke magának többet nem főz.

LAJOS Majd udvarolok neki egy kicsit. Ugye, főz még nekem is, Irénke drága? Hogyhogy nincs személyzet?

IRÉNKE A vírus miatt. Lajos, maga mintha egy másik világban élne! Nem jöttek be. Gondolom, lebetegedtek.

KARCSI Dehogy betegedtek, fiatalok. Félnek.

LAJOS Mitől félnek?

KARCSI Hogy elkapják.

LAJOS Tőlem? Nem voltam beteg soha. A megnagyobbodott prosztatámat és májamat, a magas cukromat és vérnyomásomat leszámítva, minden a legnagyobb rendben. Ezek sem betegségek, csak a korral járnak.

KARCSI *(nevet, majd a nevetése köhögésbe fullad)* A megnagyobbodott máj azért nem szükségszerű.

LAJOS Én legalább nem köhögök. Ami manapság felettébb hasznos.

IRÉNKE Én sem hiszem, hogy elkaptam volna bármit is, Karácsony óta nem volt látogatóm. De lehet, tavaly Húsvét óta, mert kalácsot hozott a fiam, és nem beiglit. Akkor mégiscsak Húsvét volt. Egybe folynak a napok, pedig nagyon igyekszem mindent felidézni.

*Károly köhög tovább, és egy cigarettát rak a szájába, nem gyújt rá.*

IRÉNKE Károly, maga is csak a buta cigaretta miatt köhög. Biztosan nem kapott el semmit, mert magánál sem járt senki, amióta… Mióta is? Amióta beköltözött.

KARCSI 2017. július 4-e óta

IRÉNKE Olyan régóta?

KARCSI Már érti, miért tagadtam ki az örökségből a gyerekeimet? Ha nem tudnak rendszeresen látogatni, akkor ne akarják, hogy a seggük alá toljak egy budai ingatlant. Ezek mind ilyenek. Hálátlan kölykök.

IRÉNKE Szerintem túl szigorú a gyerekeihez! Az én Péterem Antwerpenben él, komoly állása és családja van. Nagyon szeret engem. Nem elvárható tőle, hogy minden hétvégén jöjjön. Velem sosem történhetne meg, hogy kitagadjam. Mit kezdjek egy a belvárosi öröklakással, ha nem hagyhatom rá? A szülő van a gyerekéért és nem fordítva.

KARCSI Még ennyi idősen is így gondolja? És meséljen, mikor telefonált utoljára a maga kicsi Péterkéje?

IRÉNKE Nem olyan régen beszéltünk. Egyébként pedig törődjön a maga dolgával!

KARCSI Én vállalom, hogy így jártam, nem játszom meg magam. A gyerekeim magasról letojnak. Szerencse, hogy nem vagyok rájuk utalva, és volt annyi pénzem, hogy befizessem magam ebbe a puccosnak hitt kócerájba. Még a jövő évre is rendezve van a tejbegríz. Velem nem fordulhat elő, hogy az utcán találom magam. Egyáltalán tudják, hogy magukkal mi lesz?

IRÉNKE Szerintem mindannyian rendezve vagyunk. Nem lehet baj!

KARCSI Ilyen kemény időkben, ki tudja? A személyzetre is rá vagyunk utalva, akik egyszer csak gondoltak egyet, és nem jöttek be.

IRÉNKE A fiam nem hagyná, hogy bármi bajom legyen. Biztosan eljönne értem.

KARCSI Irénke, kijárási tilalom van. Ott is. Nem hívta még a fiacskája, hogy elújságolja?

IRÉNKE Nem tudtunk beszélni, nagyon sok dolga van mostanában. Fontos pozícióban dolgozik. De semmiképpen nem hagyna cserben. Küldene pénzt vagy segítséget.

LAJOS Ne aggódjon, Irénke, ha nincs ellátás, fizetni sem kell! Akármennyire károg a Károly. Reggelit pedig különbet rittyent, mint az itteniek.

IRÉNKE Csak le ne kapcsolják a fűtést! Mindig fázik a lábam, hiába húzok még valamit arra az alakformáló kompressziós harisnyára.

LAJOS Miért kapcsolnák le? Nem lesz semmi gond, csak az omlett maradt el. Ne pánikoljunk, biztosan csak késnek! És ha megengedi, kár a formás lábait dupla harisnyába rejteni, Irénke Drága!

IRÉNKE Ne bolondozzon! Összekeveri a botomat a valaha volt formás lábammal. Nem csoda, abban a szemüvegben.

KARCSI Holnap is kér tejbepapit, hogy máris csapja a szelet az Irénkének?

LAJOS A női nem nagy tisztelője vagyok, Irénke pedig különösen vonzó asszony. Lássuk azt a tejbedarát! És mi lesz az ebéddel?

KARCSI Hát igen! Világjárvány és kijárási tilalom van, hullunk, mint a legyek, de a menüt sürgősen tisztázni kell. És lehetőleg pontban 12.30-kor kész legyen, mint eddig. Szegény Irénke!

IRÉNKE Nem akarok pánikot kelteni, de nem sok minden van a konyhán. Pedig mindjárt Húsvét!

KARCSI Mondanám, hogy eszünk, amit tudunk, de hagyma nélkül a legjobb szakács, azaz Irénke sem tud főzni, úgyhogy vásárolni kell. Mellesleg a dohányom is fogytán.

IRÉNKE Hagyma még csak hagyján, de a kávé sem fog kitartani, az nagyobb baj.

LAJOS Úgyis magas a vérnyomásom! Ha kapok egy teát, már jól vagyok. Halkan jegyzem meg, hogy angolosan iszom. A francia omlettben pedig nincs hagyma, ráadásul nehezen emészti meg a gyomrom.

KARCSI Jobb lenne, ha angolosan távozna a szobájába. Ez egy vicc, hogy megint csak magára gondol. Nekem még van egy kis tartalékom, felmérem, abból meddig húzzuk ki. Művész Úr, magának is ajánlom, hogy dobja be a közösbe, amije van. Aztán beosztást készítünk, hogy ki mit csinál.

LAJOS Én úgy értettem, hogy Irénke boldogan vállalja, hogy főz? Én sajnos teát sem tudok készíteni. Néhány palack vörösboron kívül valószínűleg semmim sincs. Esetleg valami jóféle whisky. A múltkor razziázott a Sacika, de feltaláltam magam, és a maradékot nővér-biztosan elrejtettem. Csak jusson eszembe hova!

IRÉNKE Nem vállalom, hogy teát is főzök, de az ebédet vagy a vacsorát megcsinálom. Csak az egyiket. Ami azt jelenti, Lajos, hogy nem mindkettőt.

LAJOS Egyszer elég enni, fontosabb, hogy legyen egy kis szíverősítő. Azt sokféleképpen fel tudjuk használni. Egy komolyabb készlet nem ártana.

KARCSI Milyen sokoldalú felhasználásra gondol?

LAJOS Fertőtlenítésre. És természetesen érzéstelenítésre.

IRÉNKE Ne vicceljen, nem fogunk műteni.

LAJOS Nem bírom a vért, úgyhogy a magam részéről biztosan nem fogok. De fertőtleníteni kell mindent, és gargalizálni is érdemes, hogy megvédjük a torkunkat, vagy, hogy feldobjuk a hangulatot. Úgyhogy térképezzük fel a készleteket!

KARCSI Mindenki felméri a saját szobáját, Irénkéé a konyha, maga megy a szociális helységekbe, én a nővérszobára, és megpróbálok bejutni a raktárba.

LAJOS Maga katona volt, hogy folyton dirigál?

KARCSI Én nem, de az apám igen. Vészterhes időkben a tudatos szervezés működik.

LAJOS Ahogy elnézem, valami gond mégiscsak lehetett ezzel a katonás mentalitással, ha a gyerekeire nem számíthat.

IRÉNKE Uraim, elég a kakaskodásból, aggasztó a helyzet enélkül is. Nincs kávé és nem tudunk Húsvétra sütni.

LAJOS És nincs személyzet.

KARCSI Viszont jól vagyunk, ki vagyunk fizetve és van tervünk. *(el)*

LAJOS Rendben, körülnézek, de mindenek előtt megpróbálok zenét csiholni ebből a kőkorszaki dobozból. Az nem árthat. Legalább szórakozzunk egy kicsit.

IRÉNKE Nagyon szeretem a zenét, de attól még, hogy nem jött dolgozni, akitől engedélyt kellene kérnie a hangoskodás miatt, meg kellene, kérdezzen minket is, hogy mit szeretnénk!

LAJOS Mit szeretne hallani?

IRÉNKE Nem tudom.

LAJOS Akkor bízzon bennem! Próbálok találni valami jót azok után, hogy elmaradt a várva-várt francia omlettem. Végre ne kelljen úgy közlekedni, mint egy kriptában. Hadd csendüljön fel az az opera!

IRÉNKE Rendben, de egy óra múlva cseréljünk lemezt! Nem bírom Wagnert.

LAJOS Ez nem Wagner! Ha gondolja, szívesen megmutatom a lemezgyűjteményemet, drága Irénke.

KARCSI *(Visszajön, meghallja a zenét)* Mi ez a borzalom?

IRÉNKE Zene. Illetve opera. Károly is választhat majd, amit szeret. Ugye, Lajos?

LAJOS Ha úgy óhajtja, Irénke kedves, a maga kedvéért Károly is választhat. A Nabuccot halljuk. Hallott már róla, Ezredes?

KARCSI Nem vagyok Ezredes. Mint már mondtam. Én maradok a terv mentén és nem bulizgatok itt. Hogy érdemi információt is megosszak: alig van takarítószer.

LAJOS Hála Istennek! Utálok takarítani.

KARCSI Se kesztyű, se maszk.

LAJOS Miért menni akar valahova?

IRÉNKE Kénytelenek leszünk, ha szeretnénk enni. Néhány napra való tartalékunk van. Nagyon kell figyelnem a cukromra, olyan nincs, hogy nem eszem időben. És sütni is kellene.

KARCSI Igen, enni kell! Lehet, Lajos szerint Verdi elegendő, mint szellemi táplálék, de szerintem jobban tenné, ha felfogná, hogy nagy a baj.

IRÉNKE Az nem nagy baj, hogy ki kell menni ételért. Csak elszoktunk tőle. Elvégre sétálni is szoktunk.

LAJOS Már aki! Én nem tettem ki a lábam vagy négy éve. A szobám a műhelyem, csak enni jövök ki. Vagy a megrendelt festékeimért, hígítókért.

KARCSI Ahogy elnézem, leginkább ez utóbbiért.

IRÉNKE Uraim, muszáj menni. Vészhelyzet van.

KARCSI Akkor kellene legalább kesztyű és maszk.

LAJOS Nekem van egy igazi selyemsálam a távol-keletről, és árnyalatban hozzá passzoló színű bőrkesztyűm. Legyünk stílusosak! A gond az, hogy nem akaródzik menni.

IRÉNKE Kénytelen lesz, vagy adja kölcsön a kellékeit a Károlynak.

LAJOS Hol van az a bolt? Természetesen magam megyek a beszerző körútra, nincs szükségem asszisztensre.

KARCSI Nem vagyok az asszisztense.

LAJOS Ne érzékenykedjen, Ezredes, nem úgy értettem!

KARCSI Ha még egyszer így szólít, arra kell, hogy gondoljak, hogy demens, és nem emlékszik, hogy mit mondtam magának.

IRÉNKE Hozom a listát, hogy mi kell. El ne felejtsen semmit!

LAJOS Nem vagyok feledékeny, Irénke szívem! *(nézi a listát)* Minek ennyi minden? Ez egy hadseregre elég.

IRÉNKE Pedig csak a legszükségesebbeket írtam fel.

LAJOS Két csomag kávé, kenyér, vaj, diétás dzsem, sonka, tojás, liszt, mazsola? Micsoda luxus. Nem akarok akadékoskodni, de hogyan hozzak el ennyi mindent? És minek a mazsola?

IRÉNKE A húsvéti kalácshoz.

LAJOS Ha nem magáról lenne szó, drága Irénke, a mazsolás kalács sütéséről most lebeszélném. Ezek szerint Húsvét van?

IRÉNKE Igen, ezért talán pont a mazsola a legfontosabb. Rögtön a kávé után.

KARCSI Kölcsönadom a kínai gurulós bőröndömet, illik a távol-keleti sáljához. Tehát a kesztyűhöz is. Abba minden befér. A beköltözéshez elég volt, reméljük Irénke nagyszabású ünnepi terveihez is passzol.

LAJOS Rendben, ez egyszer vállalom a megmérettetést, de figyelmeztetem, holnap másnak kell kimennie. Vegyvédelmi felszerelés ide vagy oda.

IRÉNKE Ha mindent megvesz, amit kértem, akkor holnap festegethet. Utca végén jobbra, ötszáz méter múlva ott a bolt.

LAJOS Ha nem jönnék meg két órán belül, küldjön utánam Ezredes egy felderítő csapatot, mert eltévedtem!

*Lajos el*

KARCSI Addig ezt a kornyikálást lecseréljük. Így nem lehet koncentrálni.

*Babrálja a CD lejátszót, és közben a hírekre téved. Elmélyülten hallgatja, majd lekapcsolja.*

IRÉNKE Mire szeretne koncentrálni?

KARCSI Arra, hogy mi történt eddig a világban. Hogy milyenek az esélyeink.

IRÉNKE Nem lesz semmi bajunk. A többiek több, mint egy hete hazamentek, azóta nem érintkeztünk csak a személyzettel. El vagyunk zárva.

KARCSI Nem a betegségtől félek, hanem attól, hogy nem tudnak rólunk.

IRÉNKE Sacika lehet, hogy lebetegedett. Biztosan ránk akarnak ezzel vigyázni, hogy nem jöttek be.

*Lajos jön vissza bosszúsan*.

LAJOS Alig értem ki az utcára, máris bemondta egy hangos bemondó egy rendőrautóból, hogy menjek haza.

KARCSI És mit csinált?

LAJOS Mit csináltam volna? Visszajöttem.

IRÉNKE De nem mondta nekik, hogy vészhelyzet van, és, hogy elfeledkeztek rólunk?

LAJOS Irénke Édes, természetesen felvilágosítottam az urakat a helyzetünkről, de azt mondták, hogy ez nem kifogás arra, hogy kint bóklásszak. Ígéretük szerint, amint oda jutnak, készséggel foglalkoznak velünk.

IRÉNKE Tudtam, hogy minden rendben lesz! Nyugtasson meg, hogy átadta nekik a listámat?

LAJOS Hoooogyne! Ellenőriztem is, hogy a magácska kézírását rendben el tudják olvasni.

IRÉNKE Nagyon ügyesen csinálta, akkor lassan nekiállhatok sütni. Anyám esküszöm még fentről is figyel, hogy nem hagyom-e ki az elmaradhatatlan ünnepi kalácsot.

KARCSI Nagyon szigorú asszony lehetett, ha még idős korában is retteg tőle. Elnézést, Irénke! Akarom mondani szép korában.

IRÉNKE Nem vagyok szép korú! Anyámnak igaza volt, a hagyományok fontosak, azok adják a rendszert az életünkben, csak valahogy szerinte sosem ugrottam meg a lécet. Körülnézek a kiürült szobákban, hogy maradt-e valami hasznosítható.

KARCSI Mások szobájában gyűjtöget? Azért nem haragszik meg a kedves mama?

IRÉNKE Csak kölcsönveszem, amit találok. A veszély elmúltával visszaadunk mindent. Vagy ha jön a Péterem locsolkodni, megkérem, hogy hozzon, amit elvettünk.

KARCSI Ha talál valakinél egy doboz cigit, gondoljon rám!

IRÉNKE Na szép! A bagó már nem büdös, ha másé, csak az étel az?

LAJOS A bagó mindig büdös. A másé különösen.

KARCSI A hírek mellé nagyon kell a cigaretta, mert felviszi a vérnyomásomat.

IRÉNKE Melyik viszi fel a vérnyomását? A dohányzás, vagy amit hall?

KARCSI Mindkettő.

LAJOS A rémhíreknél jobb lenne a zene, az megnyugtat. Apropó, mi lett Verdivel?

IRÉNKE Abból elég. Ha visszajöttem, jó kis olasz sanzonok legyenek! *(el)*

LAJOS *(halkan Karcsinak)* Nem fogják megcsinálni nekünk a bevásárlást.

KARCSI Sejtettem. Azon csodálkozom, hogy Irénkének ez, hogy nem esett le?

LAJOS Mert annyira akarja. A rendőr nagyon modortalan volt. Ordított, hogy menjen szépen haza, papa, mert maguk miatt strázsálok itt az utcán, ahelyett, hogy a családommal lennék.

KARCSI Strázsálok? Ezt mondta volna?

LAJOS Nem pont ezt a kifejezést használta, de én 1946. óta nem ejtettem ki azt a szót, amit ő többször is elejtett egy mondaton belül.

KARCSI Miért, mi történt magával 1946-ban?

LAJOS Akkor születtem. A rendőr pedig cirka 96-ban.

KARCSI Öregebbnek gondoltam. Mármint magát. Szerintem a fosztogatóktól félnek. Hát, nem valószínű, hogy a mi éléskamránkat telerakják.

LAJOS Nem. Azért sem, mert nem vittem magammal pénzt, és nem tudtam volna kifizetni.

KARCSI Mégiscsak demens. Vásárolni pénz nélkül?

LAJOS Valóban elfelejtettem a nagy izgalomban, hogy még nem jött meg a legutóbb eladott festményem ára.

KARCSI Azokért pénzt is szoktak adni?

LAJOS Képzelje, az erősen fogyasztói társadalom előtt jobb időket éltünk. Sajnos mostanában nem a művészet a legfontosabb. Inkább azt mondja meg, hogy magánál talált-e valamit?

KARCSI Nem kellett keresnem, tudom, hogy egy ötezres bankóm van, meg az apró. Három doboz cigi és egy csomag mazsola belefér. De a kávét kihagytam. Akkor csak két cigire futja.

LAJOS Nem a zsebében akartam kutatni, hanem az élelmiszer készleteiben. Van-e valami közösbe dobható elfekvő kincse?

KARCSI Nem sok. Egy tizenkettes zsugor löncshús konzerv 2003-ból. Az volt a legjobb évjárat, annak idején alaposan bespájzoltam belőle. És egy kis nassolnivaló.

LAJOS Nem akarok okoskodni, de a konzerveknek nincs évjárata. Az a bornak van. Mellesleg 2003. tényleg jó év volt a szőlőben.

KARCSI Én is tudom, mi az évjárat. Katona volt az apám, de volt gyerekszobám. Arra gondolok, hogy utána megváltozatták a receptet. Valami EU-s előírás már miatt nem lehetett disznófejet beletenni, így nem olyan szaftos. De a löncshús örök darab.

LAJOS Nem értek a receptekhez, de ha évjárata nincs is, lejárati ideje még lehet. Én nem nyúlnék hozzá. Rosszabbul hangzik, mint a vírus.

KARCSI De jobban, mint az éhhalál. Maga ehet mást, ha talál. Vagy, ha kap. De Irénke miatt aggódom. Ki fog borulni, ha megtudja, hogy nem sok értelme van várni a mazsolára.

LAJOS Nem mondjuk meg neki, természetesen. Viszont az időszámítás előtti konzervvel sem fogjuk tudni őt feldobni. De azzal, hogy hallgatunk, még csak a probléma egyik felét oldottuk meg. Ki kell találnunk, mit együnk néhány nap múlva.

KARCSI Csökkentjük a fejadagokat.

LAJOS Nagy ötlet! Kicsi katonás. Kiveszem a fogamat, azzal lassabban megy. Már csak azt találjuk ki, mit eszünk egy hét múlva?

KARCSI Figyeljük a híreket, ennyi idő alatt biztos lesz megoldás. Az ellátásom ki van fizetve, meg kell kapjam, ami jár.

LAJOS Néhány hétig az enyém is rendezve van, de szerintem ez épp most nem számít. Hátha Irénke talál valamit a többiek itt maradt holmija között.

KARCSI Először hallom magát előrelátóan gondolkodni.

LAJOS Nem is ismer. Sajnos nincsen olyan rokonom, akit riasztanék. Előrelátónak kell lennem, amíg el nem tudok adni egy alkotásomat.

KARCSI Nekem ugyan van élő rokonom, de biztosan nem fogom őket semmire sem megkérni.

LAJOS Miért nem veszi fel a kapcsolatot a gyerekeivel? Kettő van, ugye? Szerintem ez egy szívszorítóan romantikus pillanat lehet a békülésre. Még meg is halhatunk. Ráadásul rájuk vagyunk utalva. Játsszon rá egy kicsit! Biztosan megenyhülnek, hogy az apjuk itt van egyedül, egy karton löncshússal.

KARCSI Vagyunk? Maga rá van utalva az én haszontalan gyerekeimre?

LAJOS Nem maga mondta, hogy mindent bedobunk a közösbe?

KARCSI Mindent. De ezt nem.

*Irénke vissza*

IRÉNKE Semmit nem találtam. Egy doboz bontatlan konyakos meggyet rajta tíz centis porcicával és egy csomag macskanyelvet találtam, ami teljesen kifehéredett.

LAJOS Ne nyúljon semmihez ezután a nagyszabású akció után, Irénke szívem! Mosott már kezet?

IRÉNKE Persze, ne bosszantson! Többször mosok kezet, mint maguk ketten együttvéve.

LAJOS Nekem csak a festéktől piszkosak a kezeim. Szoktam kezet mosni. Fürdeni is, és hetente borotválkozom.

KARCSI Na jó, ebben sajnos Irénkének igaza van. A szappan készleteim nem fogynak. A tavaly júliusit bontottam fel tegnap reggel.

LAJOS Honnan tudja, hogy júliusi?

KARCSI Feliratozok mindent.

IRÉNKE Azt most sürgősen kezdje használni. Nem ártana, ha két nap múlva már az októberit nyitná ki. És mi van az ennivaló tartalékokkal?

LAJOS A számítások szerint négy bő és négy szűk napunk van.

IRÉNKE Ennyi idő alatt biztosan megjönnek a rendőrök a bevásárlással, ugye Lajos?

LAJOS Ja, hogyne, persze, biztosan, Irénkém. Én most megkeresem a Sacika elől elrejtett készleteket. *(el)*

KARCSI Cigit nem talált véletlenül?

IRÉNKE Hagyjon már békét azzal az idióta cigivel, kit érdekel a hülye bagó!

KARCSI Irénke, szükségtelen ennyire kikelni magából. Talán valami baj van?

IRÉNKE *(kiborul, sír)* Ugyan, mi lenne? Itt ragadtam, mert nincs hova mennem, nem hív a fiam – ahogy maga epésen megjegyezte. Nem jöttek be az ápolók, hogy ellássanak minket, nincs elég ételünk, nem tudok kalácsot sütni, és mindjárt leesik a cukrom. De ez mind semmi, maga csak a hülye cigit keresi. Nem kell magának vírus, megfullad magától is.

KARCSI Igaza van, de egyikünk sem tudja egyik napról a másikra feladni az addigi életét. Megígérem, hogy kevesebbet szívok, ha nem sír tovább.

*Lajos visszajön.*

LAJOS Megvan a whisky, de csak egy üveggel. Van még egy fél tucat vörös borom. Be kell osztani, ha ki akarjuk négy napig húzni.

KARCSI Nem négy bő és négy szűk napról beszélt eddig?

LAJOS Igen, mert ennyi alkohol csak négy napig elég. Nekem. Utána jönnek a szűk napok.

KARCSI Szerintem kezdjük a négy bő napot egy kis szíverősítővel. Irénkének jól jönne. Nekem is, ha be kell osztanom azt a néhány szál cigit.

*Öntenek, koccintanak.*

LAJOS Isten-Isten. Álljunk át karatén üzemmódra! Élvezzük a zenét, ami maradt és egymás társaságát, mert úgysem tehetünk mást. Nem rossz program!

IRÉNKE Persze, nagyon kedvesek. Jól esik a zene, de mi lesz a kalács sütéssel? Utána tudunk kérdezni a bevásárlásunknak?

LAJOS Irénke drága, anélkül is meglocsoljuk magát, hogy megkínálna minket valamivel. Minden évben ugyanazzal a kellemes illatú parfümmel készülök, amit a hölgyek annyira szeretnek. Biztosan magának is tetszik majd, édes Irénke. Talán Károlynak is akad egy 1995-ös arcszesze.

IRÉNKE Egészen belepirulok a figyelmességükbe, de nekem sütnöm kell.

KARCSI Én is eltekintek a süteménytől. Nem kell több izgalom, elég a híreket hallgatni.

IRÉNKE Nem maguk miatt fontos, hanem az anyám miatt.

KARCSI Még él az édesanyja?

IRÉNKE Dehogy! Évek óta férjnél voltam, mikor még mindig ő hozta hozzánk a kalácsot, mert szerinte én nem csinálom elég foszlósra és sosincs benne elég mazsola. Terrorizált. Esküszöm, még a halálát is direkt Húsvétra igazította, hogy biztos, ami biztos, akkor is érezzem rosszul magam az ünnepen, mikor már nem él.

KARCSI Feldaraboljuk magának azt a macskanyelvet, belesüti a tésztába, és fentről az a szipirtyó nem fogja látni, hogy mi az pontosan. Szakasztott olyan lesz, mintha mazsolás lenne.

LAJOS Nem szívesen ismerem be, de egészen jó ötlet egy Ezredestől!

KARCSI Nem vagyok és nem is voltam Ezredes. Tanár voltam.

LAJOS Az majdnem ugyanaz! Ez mindent megmagyaráz.

KARCSI Mire gondol?

LAJOS Hogy miért nem bírták a gyerekei.

IRÉNKE Ne bántsa, látja, hogy milyen együttműködő. Ma alig gyújtott rá a kedvemért.

LAJOS Nem bántom, de szerintem Károly nagyszerűen meg tudja védeni magát.

KARCSI Valóban meg tudom védeni magamat, de magával szemben még védekeznem sem kell, erőtlenek az ütései.

LAJOS Milyen tanár volt?

KARCSI Történelem, és egy ideig filozófiát is tanítottam.

LAJOS Sejthettem volna, ha ennyit bosszankodik a híreken.

KARCSI Miért nem magával foglalkozunk? Azt már rég tudjuk, hogy én elcsesztem valamit, azon kár ugrálni. Magának van egyáltalán gyereke?

LAJOS Miért, a gyerek érdem? Nekem nincs, de úgy tűnik, magának is hiába van, ugyanabban a cipőben járunk. Rám sem nyitja senki az ajtót, ahogy magára se. Egyébként szerettem volna lurkókat magam körül, de csak a volt feleségemnek lett később két gyönyörű lánya. Szerintem engem nem bírt, a művész életemet, azért nem lett akkor.

IRÉNKE A nők a hűséges férfiakat keresik.

LAJOS A művészek pedig a múzsákat.

KARCSI Már megint többre tartja magát! Nemcsak a művészek, minden férfi a múzsát keresi. Én is belebotlottam az életem értelmébe, amit nem tolerált az első feleségem.

IRÉNKE Én sem toleráltam volna. Elváltak? Ezért távolodott el a gyerekeitől is?

KARCSI Igen, el. Kissé hangosan. Egy feleség számon kérheti a férjén a hűséget, de a gyerekei semmi szín alatt nem állíthatják falhoz.

LAJOS Hűséget számon kérni egyáltalán nem lehet, mindenki a maga életét éli, és nem a másikét.

IRÉNKE Szerintem igenis lehet.

KARCSI Szerettem azt a nőt. Elváltam, és összeházasodtunk a szerelmemmel. Tizenöt évig éltünk együtt. Négy éve ment el rákban. A gyerekeim nem jöttek el a temetésére sem.

IRÉNKE Na ez szerintem is komoly bűn! Akkor ezért haragszik a gyerekeire?

KARCSI Igen. Lehet, hogy nem én csesztem el mindent?

IRÉNKE Mindig két emberen múlik, és megértem magát, mégis magának kell felvenni velük a kapcsolatot.

KARCSI Miért?

IRÉNKE Mert maga nem ér rá.

KARCSI Hmmm. Na jó, ennyi elég belőlem. Maga hogy van a fiával?

IRÉNKE Tavaly ilyenkor eljött hozzám, és hozott kész kalácsot, de én annyira ki voltam készülve, hogy nem magam süthettem, hogy vele vesztem össze. A Saciék nem engedték, hogy használjam a konyhát, pedig lehetett volna.

KARCSI Akkor lehet, azért nem jön a drága kicsi fia olyan sűrűn. Picit túl van gondolva az a kalács. Kár volt azért összeveszni vele.

IRÉNKE Károly, maga ne adjon nekem tanácsot a gyereknevelés ügyében! Elég nekem azzal megbirkózni, hogy az anyám itt fog kísérteni egy hétig, ha nem oldom meg ezt a kérdést.

KARCSI Én inkább kimegyek egyet dohányozni. Sok volt az érzelgősségből! *(el)*

LAJOS Irénke, gondoljon csak bele! Lehet, hogy jobban jártunk így. Mindent szabad, most, hogy nincs személyzet, és nincsenek kőbe vésett szabályok. Koccinthatunk, zenét hallgatunk, megismerjük egymást évek után, Károly még rá is gyújt. Sacika biztosan nem csak az én whiskymre vadászott, hanem a bagóra is ugrott. Újra fiatalnak érzem magam! Maga is süthet, mazsola nélkül is egészen biztosan jó lesz.

IRÉNKE Én sajnos rettegek, egyáltalán nem könnyebbültem meg. Pedig tudom, hogy hamarosan meghozzák a rendőrök a megrendelt listám. Nevetséges, hogy egy ilyen járvány közepette a halott anyám miatt félek, és nem attól, amitől kellene.

LAJOS Nyugodjon meg, Irénke drága, nincs benne semmi nevetséges! Öntök még egy kicsit magának. A belső démonok mindig meghatározóbbak, mint a külső veszélyek. Talán jól is jönnek azok a démonok. Azokat legalább ismerjük, és tudjuk őket kezelni. Elbánunk velük.

IRÉNKE Maga is fél valamitől?

LAJOS A betegségtől vagy vírustól nem. Ha menni kell, akkor megyek. Szép életem volt, majdnem minden megvolt, amit elterveztem. De attól rettegek, hogy nem fogok tudni alkotni. Az fizikai fájdalmat jelent. Amikor már szenvedek, és a legkevésbé várom, megérkezik az ihlet. Most például úgy érzem, hogy végre motoszkál bent valami.

KARCSI (épp belép) Naná, hogy motoszkál, amennyi whiskyt megivott, amióta meglelte a készleteit. Lehet, a mája keres nagyobb helyet magának. (nevet és köhögni kezd).

LAJOS Hogy feldobta a nikotin a kedvét! Engem mégsem tud felbosszantani. Dolgom van, addig fegyverszünetet kötök. Vigyázzon Irénkére!

*Lajos el.*

IRÉNKE Jól van? Olyan ijesztően köhög.

KARCSI Persze, csak a nevetéstől elindul újra a köhögés. Makkegészséges vagyok. Én magáért aggódtam. Lehet, sok megbízatást kell teljesíteniük a rendőröknek, így előfordulhat, hogy nem ér ide időben az a mazsola. Beszéltem velük, biztosan jön, csak az időt tekintve vannak kétségeim.

IRÉNKE Megpróbálok fegyelmezett maradni, de az anyám mindent be fog vetni. Előre is elnézést kérek a viselkedésemért. Ilyenkor állítólag olyan vagyok, mint akit megszállt az ördög.

KARCSI Szerintem nyomassuk azokat a sanzonokat.

IRÉNKE Maga nem valami mást szeretett volna hallgatni?

KARCSI Én azt szeretném, amit maga szeretne.

IRÉNKE Bekeverem a tésztát addig is, amíg a mazsola meg nem érkezik. A tétlenség megőrjít, és nem akarok mást is kikészíteni magam körül.

KARCSI Egyáltalán nem készít ki. Sőt, már segített nekem.

IRÉNKE De örülök, mégis lebeszélem a cigiről? Ez jó hír! Elkezdem csinálni a kalácstésztát, és bízom abban, hogy minden megoldódik.

KARCSI Ezt már szeretem.

IRÉNKE Köszönöm, hogy ilyen kedves velem, nagyon értékelem. *(el)*

*Karcsi az óráját nézegeti, amikor visszajön Lajos.*

LAJOS Máris a vacsoraidőt figyeli? Vagy az esti híradót? Nem késtem le semmiről, ugye?

KARCSI Nem késett el, és remélem, hogy a mazsola sem.

LAJOS Magát is megfertőzte szegény Irénke. Ez most egy másik időszak. Néhány dolgot el kell engednünk. Viszont elkészültem a festményemmel. Ihletem volt, ilyenkor hihetetlen gyorsan dolgozom.

KARCSI Mutassa, miből leszünk gazdagok?

LAJOS Leszünk?

KARCSI Most minden a közösben van, nem?

LAJOS A gyerekeit nem engedte, a cigarettájából és a löncshúsból nem kérek. Akkor vajon mi a közös?

KARCSI A siker. Felhívtam a lányomat. Kértem mindent, amit Irénke szeretne. Behozza, csak nem tudom, hogy időben ideér-e vele.

LAJOS Felhívta a lányát? És ezt csak így mondja? Mitől mozdult meg valami abban a szőrös szívében? Csak nem a whiskym kezdte belülről lassan felmelegíteni?

KARCSI Irénke hatott meg. Nem bírtam nézni, ahogy retteg attól a banyától. Muszáj volt segítenem rajta.

LAJOS Értékelem, hogy ekkora áldozatot hozott, most hogy nem volt más választása. Cserébe osztozhatunk a festményem bevételén. *(megmutatja: néhány fekete pötty, körülötte piros amőbaszerű vonal.).*

KARCSI Megfestette azt, amit ajánlottam magának a karanténról? Ezt hívja maga ihletnek? Ez csak egy ötlet, ráadásul az enyém. *(cseng a telefonja).* Kimegyek, megjött a lányom. Irénkének meg ne mondja!

*Lajos nézi a festményét, tölt egyet, nagyon boldog.*

*Irénke vissza*

IRÉNKE Jaj, de szép! Ezt most festette, Lajos?

LAJOS Igen. Ihletem volt. Vagy ötletem, ki tudja. A karanténról.

IRÉNKE Én ihlettem meg? Múzsa lettem?

LAJOS Mindannyian múzsák vagyunk valakinek.

*Karcsi vissza.*

KÁROLY A bejárat előtt volt ez a csomag, és benne még egy gyönyörűen becsomagolt doboz cigi is, pedig azt nem is mertem kérni. Nagyon boldog vagyok. *(nevet, köhögésbe fullad).*

IRÉNKE Jaj, tudom, hogy csak a nevetés, de olyan ijesztő ez a hang. Ugye nem lett beteg? Egyre rosszabbul köhög.

KARCSI Dehogy, csak meghozták a mazsolát. Nagyon felszabadító érzés! Annyira örülök, hogy majdnem megfulladok. Leszokom, tudom-tudom.

IRÉNKE Olyan megnyugtató, hogy a rendőrökre lehet számítani! Ráadásul ilyen szépen becsomagolták.

LAJOS Irénke, néha a dolgok nem úgy vannak, ahogy elsőre látszanak.

IRÉNKE Tudom. A maga festménye például pont olyan, mint egy szelet mazsolás kalács. Nagyszerűen sikerült! Megyek és megsütöm a magamét! Kezdek jobban lenni, és Károly is segít. Amint megérzem az illatát, biztosan megnyugszom majd.

*Irénke el.*

LAJOS Miért nem mondta Irénkének, hogy a lánya vásárolt be. Hogy végre felhívta őt?

KARCSI Mert akkor hazaküldött volna vele, és most tartozom Irénkének annyival, hogy mellette maradok.

LAJOS Meglepő megnyilvánulás egy Ezredestől!

KARCSI  *(nézi a képet)* Igaza van Irénkének. Ez nem a karantén ábrázolása, hanem egy ártó szellemet elűző közös alkotás. Vagy maga szerint micsoda? Nehogy azt mondja, hogy ezek mi vagyunk, a mi kis családunk együtt a bajban, mert ennyire nem lettem érzelmes!

LAJOS Dehogy! Ez csak néhány fekete pötty a vászon közepén és körülötte egy vastag piros amőba.

*Sötét*